خلیل الرحمن قاسمی برنی

خلیل الرحمن قاسمی برنی (پیدائش: 19 مارچ 1982ء) ایک ہندوستانی دیوبندی عالم، مفتی، سوانح نگار اور مصنف ہیں۔ وہ شفیق الرحمن قاسمی بلند شہری، استاذ شعبۂ تجوید و قراءت دار العلوم دیوبند کے فرزندِ ارجمند ہیں۔

 سوانح 
خلیل الرحمن قاسمی برنی 19 مارچ 1982ء کو بلند شہر، اتر پردیش، بھارت میں پیدا ہوئے۔

ان کی حفظ و ناظرہ کی تعلیم اپنے علاقے کے مکتب میں ہوئی، اس کے بعد انھوں نے دو پارے قاری محسن کے پاس حفظ کیے، پھر پورا قرآن مع حفظ و تجوید اپنے والد سے پڑھا اور ساتھ ہی میں ایک دوسرے قاری و عالم جمشید علی قاسمی، استاذِ تجوید و قراءت دار العلوم دیوبند سے فارسی کی ضروری تعلیم حاصل کی۔

حفظ و تجوید کی تعلیم سے فراغت کے بعد انھوں نے دار العلوم دیوبند کے درجۂ عربی اول میں داخلہ لے کر 2003ء میں دورۂ حدیث سے فراغت حاصل کی۔ ان کے اساتذۂ دورۂ حدیث میں نصیر احمد خان بلند شہری، عبد الحق اعظمی، قمر الدین احمد گورکھپوری، نعمت اللہ اعظمی، سعید احمد پالن پوری، سید ارشد مدنی، حبیب الرحمن قاسمی اعظمی، سید عثمان منصور پوری اور عبد الخالق مدراسی خاص طور پر قابل ذکر ہیں۔

فراغت کے بعد انھوں نے دار العلوم دیوبند ہی سے افتا کیا، ابتداً دو سال دار العلوم اسعدیہ ایکڑ خورد، ضلع ہری دوار، اترانچل (اتراکھنڈ) میں مدرس رہے، پھر 2008ء سے بنگلور میں مقیم رہ کر تدریسی، دعوتی اور تصنیفی خدمات انجام دے رہے ہیں۔

 تصانیف 
خلیل الرحمن قاسمی برنی کی تصانیف میں مندرجۂ ذیل کتابیں شامل ہیں:
 نقوش حیات (نصیر احمد خان بلند شہری کی سوانح)
 قافلۂ علم و کمال (40 وفات یافتہ و بقید حیات علمائے دیوبند کے سوانحی خاکے)
 تذکرہ سلطان العلماء (سعید احمد پالن پوری کی سوانح حیات)
 دعوت فکر و اصلاح
 متاع حیات

 حوالہ جات 

زمرہ:1982ء کی پیدائشیں
زمرہ:بھارت کے سنی علما
زمرہ:دیوبندی شخصیات
زمرہ:ضلع بلند شہر کی شخصیات
زمرہ:دار العلوم دیوبند کے فضلا
زمرہ:بھارت کے غیر افسانوی مصنفین
زمرہ:بھارتی مرد مصنفین
زمرہ:اتر پردیش کے مصنفین
زمرہ:بھارتی مرد مضمون نگار
زمرہ:اکیسویں صدی کے مضمون نگار
زمرہ:اکیسویں صدی کے مصنفین